
Martfű város turizmusának fejlesztése - Avagy az egészségturizmus fejlődése elegendő a kitöréshez?

Martfűi lakosként fontosnak tartom, hogy hozzájáruljak annak a városnak a fejlődéséhez, ahol felnőttem. Ezért a dolgozat célja Martfű város turizmusának megvizsgálása és értékelése, amelyet követően javasatokat teszek annak fejlesztésére.
A dolgozat első részében a turizmus rendszerét és hatásait, valamint az egészségturizmus helyzetét ismertetem. Ezt követően Martfűt mutatom be a turizmus rendszerének elve szerint.
Martfűn a turizmus ágazata az utóbbi néhány évben indult fejlődésnek, amikor a Toma-Bau Zrt. által felépült a Termál Spa fürdőkomplexum, megteremtve az egészségturizmus alapjait. Ekkortól figyelhető meg, hogy a városba érkező turisták száma megnőtt. A dolgozatomban nyomon követtem és adatokkal alátámasztottam, hogy ténylegesen a fürdő tette lehetővé ennek az ágnak a fejlődését.

A második részében a helyi lakossággal és a városba látogató turistákkal készített primer kutatásom eredményeit elemzem, amelynek fő célja, hogy megismerjem a város turizmusának célcsoportjait, valamint a turisztikai kínálatról alkotott véleményüket. Ebből egyértelművé vált, hogy a fejlődés ellenére a város kínálata jelenleg turisztikailag nem versenyképes, és nem használja ki megfelelően a meglévő adottságait. A turisták komplex élményekre vágynak, kiegészítve a fürdő szolgáltatásait. Ennek hiányában a turizmus nem tud hosszú távon fejlődni.

A problémák megoldását és a turizmus fejlődését a tudatos tervezés jelenti, amely együttműködésen és szervezett irányításon alapszik. Szükség lenne egy helyi turisztikai szervezet létrehozására vagy turisztikai szakemberek alkalmazására a város vezetésében, amely megadhatná a fejlesztések fő irányvonalait.



